Sveitarfélagið Múlaþing og Ríkarðshúss hafa aðeins úr helmingi áætlaðra fjármuna að spila til að koma upp framtíðarsafni um Ríharð Jónsson myndhöggvara. Önnur dóttir hans afturkallaði loforð um að gefa fasteignir til safnsins en samkvæmt heimildum fréttastofu heldur það öllum munum eftir Ríkarð.
Ríkarður Jónsson fæddist á Fáskrúðsfirði árið 1888, var alinn upp í Hamarsfirði og lauk námi hjá Stefáni Eiríkssyni tréskurðarmeistara í Reykjavík tvítugur að aldri. Hann lærði teikningu hjá Þórarni B. Þorlákssyni listmálara og árið 1914 lauk hann námi við höggmyndadeild Listaháskólans í Kaupmannahöfn.
Eftir Ríkarð liggja margir dýrgripir svo sem brjóstmyndir og lágmyndir af samtíðarmönnum, skírnarfontar, predikunarstólar og margir listilega útskrornir gripir þar á meðal fundarhamar Sameinuðu þjóðanna. Hann lést árið 1977 og sautján árum síðar ákváðu dætur hans tvær að ánafna Djúpavogshreppi öllum verkum hans og áhöldum auk fasteigna. Hreppurinn, nú hluti Múlaþings, hefur starfrækt Ríkharðssafn í Löngubúð en geymlsupláss er lítið og þarf betra húsnæði.
Síðasta sumar afturkallaði eftirlifandi dóttir Ríkarðs hins vegar gjafaloforð sitt en loforð hinnar systurinnar sem er látin stendur.
Við þetta skapaðist óvissa um framtíð Ríkarðshúss sem er stofnun um ævi og feril listamannsins. Samkvæmt heimildum fréttastofu snýst málið ekki um að ættingjar vilji muni safnsins heldur um fasteignir. Einbýlishús á höfuðborgarsvæðinu og landareign í sveitarfélaginu Mosfellsbæ. Múlaþing og stjórn Ríkarðshúss sáu fyrir sér að verðmætin gætu nýst til að koma safni um Ríkarð í betra húsnæði enda var það tilgangurinn með gjöfinni. Nú þegar gjafaloforðið hefur verið afturkallað eru þau verðmæti aðeins helmingur af því sem áður var. Samkvæmt upplýsingum fréttastofu styttist í að Múlaþing og stjórn Ríkarðshúss ákveði hvernig verðmætunum verður varið til að byggja upp safn um Ríkarð Jónsson til framtíðar.

Óvissa er um stofnun framtíðarsafns í nafni Ríkharðs Jónssonar myndhöggvara eftir að erfingi afturkallaði loforð um að gefa fasteignir til safnsins. 